দক্ষেশ্বর শিব মন্দির
দক্ষেশ্বর শিব মন্দির (হিন্দি: दक्षेश्‍वर महादेव मन्दिर) অথবা দক্ষ মহাদেব মন্দির ভারতের উত্তরাখণ্ড রাজ্যের হরিদ্বার হতে তিন কিলোমিটার দূরত্বে কনখলে অবস্থিত একটি হিন্দু মন্দির। মন্দিরটি সতীর জনক তথা ব্রহ্মার পুত্র রাজা দক্ষ প্রজাপতির নামে  নামাঙ্কিত করা হয়েছে। সৃষ্টিকর্তা ব্রহ্মার চৌদ্দ প্রজাপতির অন্যতম হলেন দক্ষ প্রজাপতি  এবং তিনি  হিন্দু পুরাণে জীবনের রক্ষক। বর্তমান মন্দিরটি রানী ধনকোউর ১৮১০ খ্রিস্টাব্দে নির্মাণ করেছিলেন এবং ১৯৬২ খ্রিস্টাব্দে এর  পুনর্নির্মাণ হয়। অগণিত শৈব ভক্তবৃন্দের সমাগম হয় মহাশিবরাত্রি তিথিতে।